題成士瑴所藏輞川雪圖
作者：李綱
朝代：宋

paragraphs: 朔風飛雪何漫漫，羣山大半埋雲端。
藍田丘壑不易得，更把雲雪粧林巒。
茅齋竹屋架巖巘，軒楹面勢隨所安。
素華淅瀝灑空翠，逼耳似聞聲正乾。
層崖凍沍石欲裂，飛瀑不礙雙流湍。
長松落落有生意，連臂下飲惟玄猿。
椒園柳浪眇安在，髣髴猶認芙蓉沜。
乘危跨蹇者誰子，竦肩縮袖何其寒。
祇應詩句獨有得，不减灞橋風雪間。
幽人一去久寂寞，寒藤滋蔓誰能刪。
生綃數幅寫絕景，空有圖畫今人看。